Kaj je moj zavičaj

Rođen sam i živim u Podravini. Podravina je dio mene od kojeg ne mogu i ne želim pobjeći. Volim svoj zavičaj, njegova polja i ravnice, ljude koji u njemu žive, a koji su uvijek veseli i spremni pomoći.

U mom se zavičaju govori kajkavskim narječjem. Odgajan sam tako da volim svoj zavičaj, mjesto gdje živim te, naravno, jezik kojim govorim. Kada sam proveo tri tjedna u Zagrebu, morao sam govoriti književnim jezikom, no uvijek mi je „izletjela“ neka kajkavska riječ, ma koliko god se ja trudio. Prije nekoliko godina upitao sam svoje roditelje zašto živimo u Podravini. Začudili su se mojem pitanju, no odgovorili su mi da im je ovdje najljepše te da ću jednog dana shvatiti. Udaljeni smo šest kilometara od centra sela, tako da nemamo u blizini ni trgovinu, ni dom zdravlja, a ni osnovnu školu, zbog čega sam bio pomalo tužan. Moji su prijatelji mogli ostati poslije škole na igralištu i družiti se, dok sam ja morao putovati kući autobusom. Tada sam poželio živjeti u nekom velikom gradu, gdje bi mi sve bilo blizu te gdje bi bilo mnogo zanimljivih događanja. No u ta tri tjedna koje sam proveo u Zagrebu, moje se mišljenje promijenilo. Prvih nekoliko dana sam uživao, no ubrzo mi je počela smetati ta velika gužva i buka. Automobili su stalno prolazili, zrak je bio drugačiji, jednostavno sam izgubio onaj mir koji sam imao kod kuće. Tada sam shvatio o čemu su moji roditelji govorili. Istina, lijepo je kad ti je sve na dohvat ruke te kad možeš prisustvovati raznim događajima, poput koncerata, ali to je sve manje bitno kad nemaš svoj mir. U Zagrebu sam upoznao jednog čovjeka koji je za vrijeme rata kao dijete došao iz Osijeka u Đurđevac. Neko vrijeme smo pričali o Đurđevcu i Podravini. Kada se morao vratiti natrag na posao, rekao mi je nešto što me iznenadilo: „Pozdravi mi moju Podravinu.“ Želim reći kako moj zavičaj ostavlja poseban dojam kod ljudi zbog svoje ljepote, ali i ljudi koji žive u njemu.

Kao što sam već rekao, Podravina je veliki dio mene kojega se nikad neću odreći i koji će mi uvijek biti u srcu, gdje god bio. Kao što je jedan čovjek jednom rekao: „Ako ne voliš mjesto gdje živiš, gdje si rođen i odrastao, nikad nećeš biti sretan!“

Mihael Lončar, 1.a